ETFฮ่องกงฉลุย ลูกค้าแบงก์ชอบ
KTAM เผยลูกค้าแบงก์แห่ซื้อกองทุนอีทีเอฟฮ่องกง จ่อตั้งอีทีเอฟตราสารหนี้นอก-สินค้าโภคภัณฑ์ไว้กระจายลงทุน
20 มิ.ย. 2555

KTAM เผยลูกค้าแบงก์แห่ซื้อกองทุนอีทีเอฟฮ่องกง จ่อตั้งอีทีเอฟตราสารหนี้นอกสินค้าโภคภัณฑ์ไว้กระจายลงทุน
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุนกรุงไทย เปิดเผยว่า ผลการเสนอขายกองทุนเปิดเคแทม ฮ่องกง อีทีเอฟ แทร็กเกอร์ (HK) ในครั้งแรกมียอดซื้อเข้ามาประมาณ 177 ล้านบาท โดยเฉพาะลูกค้าของธนาคารกรุงไทย
สำหรับการซื้อขายวันแรกของ HK เมื่อวันที่ 19 มิ.ย. ราคาปรับตัวเพิ่มขึ้นทันที โดยเปิดตลาดที่ 4.02 บาท เหนือราคาเสนอขายครั้งแรกที่หน่วยละ 4 บาท และแตะสูงสุด 4.07 บาท ก่อนย่อลงปิดที่ 4.04 บาท มูลค่าการซื้อขาย 7.21 ล้านบาท
“นักลงทุนที่สนใจลงทุนก็ดูว่าตลาดหุ้นฮ่องกงมีแนวโน้มเป็นอย่างไรก็ลงทุนได้ ซึ่งอีทีเอฟ HK ลงทุนในหุ้น 48 ตัว คิดเป็น 80% ของมูลค่าตลาดรวมในตลาดหุ้นฮ่องกง โดยเป็นหุ้นที่เป็นธุรกิจในจีนถึง 60%” นายสมชัย กล่าว
นอกเหนือจาก HK บริษัทยังมีกองทุนเปิดดับเบิลยูไอเอสอี เคแทม ซีเอสไอ 300 ไชน่า แทร็กเกอร์ (CHINA) ลงทุนหุ้นจีน ซึ่งน่าสนใจเช่นเดียวกัน เนื่องจากราคาหุ้นจีนในช่วง 2 ปี ปรับตัวลดลงกว่า 60% ซึ่งตลาดรับรู้ข่าวร้ายมากเกินไปทั้งที่ตัวเลขเศรษฐกิจไม่ได้แย่มากนัก และการที่โบรกเกอร์ต่างชาติปรับเป้าการเติบโตเศรษฐกิจของจีนในปีนี้ลงนั้นก็อยู่ในกรอบที่จีนตั้งไว้ แต่ที่ผ่านมาโบรกเกอร์ให้เป้าสูงกว่า
สำหรับตลาดหุ้นฮ่องกงมีแนวโน้มที่ดีและได้อานิสงส์จากหุ้นจีนเช่นกัน แต่ตลาดหุ้นจีนจะหวือหวากว่าฮ่องกง เพราะรายย่อยลงทุนจำนวนมาก ทำให้ราคาขึ้นหรือลงแรงเกินปัจจัยพื้นฐาน ต่างจากตลาดหุ้นฮ่องกงที่นักลงทุนสถาบันลงทุน และล่าสุดจีนเปิดให้รายย่อยซื้อกองทุนอีทีเอฟต่างประเทศได้เป็นครั้งแรก น่าจะทำให้สภาพคล่องของกองทุนอีทีเอฟเพิ่มขึ้นมาก
นายสมชัย กล่าวว่า บริษัทยังสนใจออกกองทุนอีทีเอฟที่ลงทุนในตราสารหนี้ในต่างประเทศ เนื่องจากเติบโตได้ดี รวมถึงกองทุนอีทีเอฟลงทุนในสินค้าโภคภัณฑ์อ้างอิงในตลาดสินค้าเกษตรล่วงหน้า
ปัจจุบัน กองทุนอีทีเอฟยังไม่ได้รับความสนใจจากนักลงทุนมากนัก โดยเฉพาะสถาบันลงทุนไม่ค่อยเข้ามาลงทุนมากนัก ซึ่งต่างจากต่างประเทศที่นักลงทุนสถาบันเป็นผู้ลงทุนในสัดส่วนที่สูง เช่น เกาหลี ไต้หวันและญี่ปุ่น